STEC รับสิทธิ์ขยายเวลาก่อสร้างอาคารรัฐสภาใหม่ตามคำขอ ครบกำหนด 31 ธ.ค.63
STEC รับสิทธิ์ขยายเวลาก่อสร้างอาคารรัฐสภาใหม่ตามคำขอ ครบกำหนด 31 ธ.ค.63
STEC รับสิทธิ์ขยายเวลาก่อสร้างอาคารรัฐสภาใหม่ตามคำขอ ครบกำหนด 31 ธ.ค.63
9 ธ.ค. 2562

บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) หรือ STEC เปิดเผยว่า ตามที่บริษัทฯ เป็นผู้รับจ้างก่อสร้างอาคารรัฐสภาแห่งใหม่ พร้อมอาคารประกอบตามสัญญาเลขที่ 116/2556 ลงวันที่ 30 เมษายน 2556 โดยมีสำนักงานเลขาธิการสภาผู้แทนราษฎรเป็นผู้ว่าจ้าง ซึ่งเดิมจะครบกำหนดระยะเวลาก่อสร้างในวันที่ 15 ธันวาคม 2562 นั้น
ทั้งนี้ บริษัทฯ ขอเรียนว่าบริษัทฯ ได้ดำเนินงานก่อสร้างอย่างเร่งด่วนและต่อเนื่องตลอดเวลาเพื่อให้งานเสร็จสมบูรณ์ตามสัญญา แต่ระหว่างก่อสร้างมีเหตุตามข้อกำหนดแห่งการขอขยายระยะเวลาก่อสร้างได้ตามสัญญาฯ บริษัทฯ จึงได้ดำเนินการขอขยายเวลาก่อสร้างโดยดำเนินการเป็นไปตามข้อกำหนดและเงื่อนไขแห่งสัญญาก่อสร้างฯ อย่างถูกต้องครบถ้วน โดยบริษัทฯ เสนอผ่านผู้ควบคุมงาน และที่ปรึกษาบริหารโครงการก่อสร้างของสำนักงานเลขาธิการสภาผู้แทนราษฎร เพื่อพิจารณาการขอขยายระยะเวลาก่อสร้างตามสัญญาฯ
โดยสำนักงานเลขาธิการสภาผู้แทนราษฎรได้พิเคราะห์พิจารณาถึงเหตุผลและความจำเป็นที่เป็นอุปสรรคของการก่อสร้าง ตามเงื่อนไขข้อกำหนดแห่งการขยายเวลาก่อสร้างในสัญญาจ้างแล้ว ต่อมาเมื่อวันที่ 4 ธันวาคม 2562 สำนักงานเลขาธิการสภาผู้แทนราษฎร ได้ทำบันทึกแก้ไขเพิ่มเติมแนบท้ายสัญญาฯ ตกลงให้บริษัทฯ ขยายเวลาก่อสร้างอาคารรัฐสภาแห่งใหม่ พร้อมอาคารประกอบ ออกไปอีก 382 วัน นับตั้งแต่วันที่ 16 ธันวาคม 2562 ถึงวันที่ 31 ธันวาคม 2563
ดังนั้น  บริษัทฯ ได้ลงมือดำเนินงานก่อสร้างโครงการก่อสร้างอาคารรัฐสภาแห่งใหม่ พร้อมอาคารประกอบของบริษัทฯอย่างถูกต้องครบถ้วนตามสัญญาฯ ตลอดเวลา และได้รับการขยายเวลาก่อสร้างเป็นไปตามข้อกำหนดตามสัญญาฯ ดังกล่าวข้างต้น ซึ่งเป็นข้อมูลที่ถูกต้องตามความจริงและเพื่อเป็นการป้องกันมิให้บุคคลที่มีเจตนาไม่สุจริตนำข้อมูลอันเป็นเท็จไปอ้างว่าบริษัทฯ ดำเนินงานก่อสร้างไม่แล้วเสร็จจะต้องถูกปรับตามสัญญาฯ เป็นเงินจำนวนมากอันอาจทำให้บริษัทฯ และนักลงทุนได้รับความเสียหายจากการกระทำของบุคคลดังกล่าว